copie vanden remissie sandryne alycxstocx van tonrechte
te hebben geaccuseert van $$$ gheerde de vorstere
philips byder gratien goidts coninck van castillien van leon van grenadien etc. ertshertoge
van oistrycke prince van arragon hertoge van bourgondien van lothhar van brabant van stier van
carenten van cram van limborgh van luxemborg ende van gelre greve van vlanderen
van habsburg van tyrol van scereth van kieburch van artois van bourgondien palatin ende
van henegouwe van hollant van zeellant van namen ende van zuytphen mercgreve
des heilichs roomschen rycs ende van borgauw lancgrave in elsaten heere van vrieslant
van opder windische$$arg van portenauw van salins ende van mechelen doen te
wetene allen den ghenen die nu zyn ende naemaels wesen sullen dat wy ontfangen hebben
die oitmoedige supplicatie van sandrynen alycxtox tegewoirdelic gevangen ende vyfthien
maenden bynnen der gevangenissen deser onser stad van bruessel gevangen hebbende geweest
inhoudende hoe dat zekeren tyt geleden zy clachtich gevallen is aenden voirs. prevost van onsen
huyse seggende dat een geheyten geert de bursere huer tanderen tyden bynnen hueren huyse
verforst oft vercracht gehadt hadde waer om de voirs. geert de bursere bij onse
voirs. prevost gevangen is geweest welcke geert soe verre in onse rade geordineert
in brabant geprocedeert heeft als hy dat hy met vonnisse vanden voirs. fayte geabsolveert ende
ontlast is geweest ende die voirs. suppliante aengesien dat zy van hueren fayte vervallen was
oft niet gethoenen en conste geduempt in alle die costen ende interesten die de voirs.
geert ter saken van dyen gehadt ende geleden hadde ende hoewel die selve suppliante tvoirs.
vonnisse gerne voldoen soude soe en can sy dat niet wel gedoen midts dyen dat zy als
voire van huere clachten vervallen is ende dat nae die previlegien van desen onsen lande
van brabant soe verre die accusateur van ennige criminele saken zyn vermet nyet
gethoenen en can in dyen gevalle die selve accusateur staet inde plaetssche vanden geaccus#
wair om onse procureur generael in brabant ende amman onser voirs. stad van bruessel hen voirderen
onsen voirs. raide geordineert in brabant tegen malcanderen te procederene om dat gedaen
tegen de voirs. suppliante criminelic oft civilic te procederen het zy by accusatien vanden
voirs. feyte dair aff onse voirs. procureur ende amman tdelict ende offensie mochte
gecommitteert zyn in meyingen de voirs. suppliante langen tyt gevangen te houdene ende nae
rechte vanden voirs. fayte grootelic te straffene ende punierene dwelck oft soe gebuerdt wesen
soude huere geheele verderffenisse soe verre heur by ons onse gracie hier op verleent
ende tvoirs. delict oft mesbruyck by heur gecommitteert niet geremitteert oft vergheven
en wordde alsoe zy seet om welcke gratie ende remissie zy ons oitmoedelic heeft gebeden
soe eest dat wy desen aengesien geneight wesende ter beden vanden voirs. suppliant willende
in desen gratie ende genade prefereren voire rigeur oft strangheyt van justicien der selver hebben
ingevalle als boven quytgescouden vergeven ende geremitteert ende van zunderlinger gratien scelden
quyte vergheven ende remitteren by desen onsen brieve tvoirs. feyt dair voire aff mencie gemaect
in ende allet tgene des dair aen cleven mach met oick alle penen ende amenden criminele ende
corporele dair inne zy ghy ter saken vanden selven fayte soude mogen gevallen zyn oft heur
tegen ons ende justicien misgrepen hebben stellen heur als van dyen tot hueren goeden name
famen ende tot onsen lande van brabant ende tot allen hueren goeden niet verbuert zynde soe verre
sy ennige hebbe imponerende hier op onsen procureur generael ammanne van bruessel ende allen
anderen onssen officieren dyen dat aengaen sal moegen silentie satisfactie nochtan der
pertyen gedaen zynde soe verre dair ennige toe stat ende toebehoire behoudelic dat die voirs.
suppliant sal gehouden zyn tselve fayt tegen ons te beteren ende dat civilic alleenlic ende dat ter
taxatien ende moderatien van onsen lieven ende getrouwen den heere van loonbeke cancellier ende
andere lieden van onsen rade geordineert in brabant die welcke wy dair toe gecommitteert hebben ende
committeren by desen onsen brieve ontbieden dair om ende bevelen den voirs. onsen cancellier ende andere
luden van onsen voirs. rade geordineert in brabant onsen drosset van brabant meyere van loeven
amman van bruessel scoutheten van antwerpen ende vanden bossche ende voirts allen anderen onsen
richteren ende officieren dyen dat aengaen sal mogen dat zy ende elck van hen soe hem toebehoirt der
voirs. supplianten van deser onser voirs. gratien remissien ende quytscellingen doen ende laten inder
manieren voirs. peyselyck ende vredelick gebruycken sonder huer daer inne te doene noch laten
geschieden het zy in live oft goeden ennigen hynder stoot oft letsel ter contrarien want
ons alsoe gelieft ende des torconden hebben wy onsen zegel vanden den welcken wy tot nu
toe gebruyckt hebben hier aen doen hangen gegeven in onser stad van bruessel inde
maent van septembri int jaer ons heeren duysent vyffhondert ende vive en van ons rycke dyerste
aldus onder gescreven byden coninck ende geteykent m hutoel ende noch visa $$
die collatie van dese copien is gedaen
ende bevonden concorderende metten originale
by my